Ez a bejegyzés eredetileg a kockagyárra készült, de oda könnyűnek találtatott. Sebestény viszont utat engedett neki – ha már egyszer az ő dolgairól is szó esik benne, nem mellékesen, sőt, a későbbi firkálmányaimnak kegyesen helyet biztosít, hogy még egy blog indításával ne kelljen bonyolítanom az életemet. Köszönöm neki és családomnak: feleségemnek (köszi a palacsintát), édesanyámnak; szia, apu – apósomnak, anyósomnak puszi és a többieknek is, természetesen! Nélkülük nem lehetnék ma itt!

6894eske

Tornyoskáposztás az 1970-es, ’80-as évek fordulóján, vagyis történetünk kezdetén – no, de különben is mindig – lápos, vizenyős földekkel körülölelt kis zsákfalu volt az osztrák határtól nem messze. Neve, az alapos, ám szakmai hitelüket megcincálóan hiábavaló kutatási eredményeik miatt dölyfös etimológusok szerint csupán egy rissz-rossz vicc. Talán mégis hihetünk nekik valamelyest, ha egyszer a kerítése tövében lévő kis lócán a világ kezdete óta ott gubbasztó, s így alanyi jogon helytörténész Marika néni is ekképp nyilatkozott az arra vetődő Rockenbauer Pál és csapatának a tárgyban:

-,,Toruny…? Há’ vót, ha vót.”

Talán nem meglepő, hogy a káposztával is éppen eddig jutottak a nevezett bátrak.

A falu ezen felül még arról híres, hogy az innen alig 42195 méterre fekvő szomszédos község libalegelőjén járt egyszer Rózsa Gyuri. Itt rendezték meg ugyanis a „Csepű, lapu, gongyola” című tévés vetélkedő egyik fordulóját.

Közel s távol amúgy máig ez a libalegelő az egyetlen olyan hely, ahol úgy lehet futballozni, hogy egy-egy balul sikerült lövés után ne a helyi érdekű Hanyistók címére kelljen táviratozni a labda visszaszolgáltatásának ügyében. Akinek tehát a környéken, a 6-tól a 99 évesig, focira szottyant kedve – játszani, vagy épp csak nézni -, a lakosság egészét tekintve elhanyagolhatónak mondható motorizáltság okán előbb vidáman el kellett ügetnie oda, hogy aztán dolga végeztével, természetesen, hasonlóképp jusson haza, Így Káposztás népéről bizton volt állítható, hogy jó edzettségi állapotnak örvendett s a sport jótékony hatása az itt élők esetében hatványozottan kamatozott. Miért?

A hanyatló Nyugat fenyegető közelsége hívta életre a káposztási határőrsöt, aminek központja még a falunál is lehetetlenebb módon ágyazódott a mocsárba. Az itt állomásozók egyetlen feladata az volt, hogy az alattuk kanyargó, két csónak széles Retkes-patakon esetlegesen vesztükbe rohanni vágyó megtévesztett állampolgárokat szándékuktól atyai módon eltérítsék.

A helyőrség morálja nem verte az egeket, amiben talán közrejátszhatott, hogy tagjai leginkább büntetésként és / vagy nevelő célzattal kerültek-e kies tájra: válogatott, a Feri-hegy reptéren szolgáló határőr honvédek, akik a vámmentes és az ezeket tartalmazó poggyászok közelségében átmeneti vakságot okozó konyakoktól vidám hangulatban árokba borították kölcsön parancsnoki GAZ-t, vagy olyan nímand írnokok, akinél már szóban sem stimmelt a kincstári zokni-leltár.